Ko‘chmas mulkka bo‘lgan huquqlarning hisobini yuritishda shaffoflikni ta’minlash, shuningdek, kadastr sohasidagi ayrim ma’muriy tartib-taomillarni takomillashtirish chora-tadbirlari to‘g‘risida

Kadastr sohasida ayrim davlat xizmatlarini ko‘rsatish bo‘yicha tartib-taomillarni yanada takomillashtirish, ko‘chmas mulk va unga taalluqli huquqlarning hisobini yuritishda shaffoflik tamoyilini joriy etish, shuningdek, O‘zbekiston Respublikasi Prezidentining 2022-yil 28-yanvardagi PF-60-son Farmoni bilan tasdiqlangan 2022 — 2026-yillarga mo‘ljallangan Yangi O‘zbekistonning taraqqiyot strategiyasini “Inson qadrini ulug‘lash va faol mahalla yili”da amalga oshirishga oid davlat dasturi ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining 2022-yil 28-yanvardagi PF-60-son Farmoni bilan tasdiqlangan 2022 — 2026-yillarga mo‘ljallangan Yangi O‘zbekistonning taraqqiyot strategiyasini “Inson qadrini ulug‘lash va faol mahalla yili”da amalga oshirishga oid davlat dasturining 46.3-bandiga muvofiq ko‘chmas mulkka bo‘lgan huquqlarning davlat reyestridagi ochiq ma’lumotlar (keyingi o‘rinlarda — ochiq ma’lumotlar) tarkibini belgilash, ochiq ma’lumotlar asosida ommaviy geoportalni joriy etish hamda ma’lumotlarni Milliy geoaxborot tizimi (keyingi o‘rinlarda — axborot tizimi) orqali jismoniy va yuridik shaxslarga taqdim etish tartibini ishlab chiqish belgilanganligi ma’lumot uchun qabul qilinsin.
 2. Belgilansinki:
 O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tomonidan axborot tizimida ochiq ma’lumotlar asosida ommaviy geoportal yuritiladi;
 ko‘chmas mulk obyektlariga kadastr yig‘majildini tayyorlash ishlari faqat axborot tizimi orqali elektron tarzda amalga oshiriladi;
 kadastr muhandislarining axborot tizimidan foydalanishi hamda unga ulanishi uchun qo‘yiladigan texnik va dasturiy talablar, shuningdek, axborot xavfsizligi siyosati Kadastr agentligi tomonidan amalga oshiriladi;
 malaka shahodatnomasiga ega bo‘lgan kadastr muhandislari tomonidan axborot tizimidan foydalanilganligi uchun Kadastr agentligi bilan tuzilgan shartnoma asosida har oyda bazaviy hisoblash miqdorining bir baravari miqdorida Kadastr agentligining budjetdan tashqari jamg‘armasiga to‘lov amalga oshiriladi;
 kadastr muhandislari tomonidan amalga oshirilgan to‘lovlar Kadastr agentligining axborot-kommunikatsiya texnologiyalarini rivojlantirish, axborot tizimini yuritish va texnik qo‘llab-quvvatlash uchun sarflanadi.
 3. Quyidagilarni nazarda tutuvchi Ko‘chmas mulkka bo‘lgan huquqlarning davlat reyestridagi ochiq ma’lumotlarni Milliy geografik axborot tizimi orqali taqdim etish tartibi to‘g‘risidagi nizom 1-ilovaga muvofiq tasdiqlansin:
 ochiq ma’lumotlarni ommaviy geoportal orqali davlat boshqaruvi organlariga bepul, jismoniy shaxslar, xo‘jalik birlashmalari va boshqa yuridik shaxslarga to‘lov evaziga taqdim etish tartibi;
 ko‘chmas mulkka bo‘lgan huquqlarning davlat reyestridagi yer uchastkasining kadastr raqami, uning manzili va undan foydalanish maqsadi to‘g‘risidagi ma’lumotlarni foydalanuvchilar tomonidan bepul olish imkoniyatini yaratish;
 ochiq ma’lumotlarni taqdim etish shartlari va muddatlari;
 ochiq ma’lumotlar uchun to‘lovlarni amalga oshirish, ularni hisoblash va tushumlarni taqsimlash tartibi;
 ommaviy geoportal operatorining vazifalari.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2024-yil 1-yanvarga qadar:
 davlat organlari va tashkilotlari, shuningdek, fuqarolarning o‘zini o‘zi boshqarish organlari amalda foydalanib kelayotgan, biroq yer ajratish haqida qaror qabul qilinmagan yer uchastkalarini belgilangan tartibda rasmiylashtirish ishlarini yakunlasin;
 O‘zbekiston Respublikasi Uy-joy kommunal xizmat ko‘rsatish vazirligi va Qurilish vazirligi bilan birgalikda har oylik grafik asosida ko‘p kvartirali uy mulkdorlari nomidan mahalliy davlat hokimiyati organlariga tegishli murojaatlar yuborilishini, ularga asosan ko‘p kvartirali uy joylashgan hamda unga tutash yer uchastkasining chegaralari va o‘lchamlari belgilanishini, shuningdek, ko‘p kvartirali uy mulkdorlarining yer uchastkasidan doimiy foydalanish huquqi belgilanib, davlat ro‘yxatidan o‘tkazilishini ta’minlasin.
 5. Davlat kadastrlarini yurituvchi vakolatli organlar 2022-yil oxiriga qadar o‘zlarining ma’lumotlar bazalari axborot tizimiga to‘liq integratsiya qilinishini ta’minlasin.
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, Kadastr agentligi, Adliya vazirligi boshqa manfaatdor vazirlik va idoralar bilan birgalikda bir oy muddatda kadastr sohasida davlat xizmatlari ko‘rsatishning ma’muriy reglamentlarining davlat xizmatlari ko‘rsatish tizimi bilan integratsiya qilinishini hamda O‘zbekiston Respublikasi Yagona interaktiv davlat xizmatlari portali orqali joriy etilishini ta’minlasin.
 6. Kadastr agentligi:
 uch oy muddatda kadastr muhandislari tomonidan ko‘chmas mulk obyektlariga kadastr yig‘majildini, shu jumladan birlamchi kadastr yig‘majildini tayyorlash jarayonlarini avtomatlashtirish hamda ularning monitoringini yuritish imkoniyatini yaratgan holda, Kadastr agentligining axborot tizimlarini modernizatsiya qilish choralarini ko‘rsin;
 2022-yil 1-dekabrga qadar O‘zbekiston Respublikasi Prezidentining “Davlat tomonidan tartibga solinadigan sohalarga xususiy sektorni jalb etish bo‘yicha qo‘shimcha chora-tadbirlar to‘g‘risida” 2020-yil 7-dekabrdagi PQ-4913-son qaroriga muvofiq kadastr yig‘majildini tayyorlash sohasida Toshkent viloyati va Toshkent shahrida o‘tkazilayotgan tajriba-sinov natijalari bo‘yicha Vazirlar Mahkamasiga taklif kiritsin;
 2023-yil 1-yanvarga qadar ochiq ma’lumotlar asosida ommaviy geoportalni ishga tushirsin;
 ikki oy muddatda manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 7. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirish va qo‘shimchalar kiritilsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Davlat soliq qo‘mitasi raisi Sh.D. Kudbiyev zimmasiga yuklansin.
 1. Mazkur Nizom ko‘chmas mulkka bo‘lgan huquqlarning davlat reyestridagi ochiq ma’lumotlarni (keyingi o‘rinlarda — ochiq ma’lumotlar) O‘zbekiston Respublikasi Davlat soliq qo‘mitasi huzuridagi Kadastr agentligining (keyingi o‘rinlarda — Kadastr agentligi) O‘zbekiston Respublikasi Milliy geografik axborot tizimi (keyingi o‘rinlarda — axborot tizimi) orqali davlat boshqaruvi organlari va xo‘jalik birlashmalariga, jismoniy va boshqa yuridik shaxslarga taqdim etish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 axborot tizimi foydalanuvchisi — qonunchilik hujjatlarida belgilangan tartibda yoki tomonlarning kelishuviga ko‘ra axborot tizimidagi axborot resurslaridan foydalanuvchi davlat boshqaruvi organlari va xo‘jalik birlashmalari, jismoniy va boshqa yuridik shaxslar;
 ko‘chmas mulkka bo‘lgan huquqlarning davlat reyestri (keyingi o‘rinlarda — davlat reyestri) — ko‘chmas mulkka bo‘lgan huquqlar to‘g‘risida, shuningdek, huquq egalari haqidagi ma’lumotlardan iborat yagona axborot ma’lumotlar bazasi;
 ommaviy geoportal — ochiq ma’lumotlardan foydalanishni ta’minlaydigan axborot tizimining veb-portali;
 ommaviy geoportal operatori — ommaviy geoportalning uzluksiz faoliyat yuritishi, uning yanada modernizatsiya qilinishi va axborot xavfsizligi ta’minlanishi uchun mas’ul bo‘lgan tizim operatori — Kadastr agentligi huzuridagi “Kompyuterlashtirish, geoaxborot texnologiyalarini joriy etish va rivojlantirish markazi” DUK;
 texnologik yo‘riqnoma — ommaviy geoportal doirasida davlat boshqaruvi organlari va xo‘jalik birlashmalari bilan idoralararo elektron so‘rovlar orqali ma’lumotlar almashish bo‘yicha o‘zaro elektron hamkorlik qilish tartibi, ma’lumotlarga qo‘yiladigan talablar, ularning shakli va taqdim etish muddatlarini ifoda etuvchi, ommaviy geoportal operatori tomonidan Kadastr agentligi bilan birgalikda tasdiqlanadigan hujjat;
 3. Ochiq ma’lumotlar mazkur Nizomga 1-ilovada keltirilgan ro‘yxat bo‘yicha O‘zbekiston Respublikasining “Shaxsga doir ma’lumotlar to‘g‘risida”gi hamda “Davlat sirlarini saqlash to‘g‘risida”gi qonunlari talablariga rioya qilgan holda taqdim etiladi.
 4. Ommaviy geoportalning vazifalari axborot tizimi foydalanuvchilariga Elektron hamkorlik moduli (veb-servis) asosida xizmatlar ko‘rsatish va texnologik yo‘riqnomalar asosida integratsiya qilish yo‘li bilan ma’lumotlarni taqdim qilishdan iborat.
 5. Ommaviy geoportalda ommaviy geoportal operatori tomonidan quyidagi xizmatlarni ko‘rsatuvchi veb-servislar yaratiladi:
 ommaviy geoportaldan foydalanish uchun texnologik yo‘riqnoma;
 ochiq ma’lumotlarni ko‘rish;
 ochiq ma’lumotlarni yuklab olish;
 elektron so‘rovga ko‘ra, shartnoma va texnologik yo‘riqnomalarga muvofiq ommaviy geoportalga doimiy ravishda integratsiya qilish orqali ma’lumotlarni taqdim qilish imkoniyatini yaratish.
 6. Ochiq ma’lumotlar foydalanuvchini identifikatsiya qilish yoki shartnoma asosida ommaviy geoportal operatoriga ishtirokchi sifatida integratsiya qilish orqali taqdim qilinadi.
 7. Ommaviy geoportal operatori ommaviy geoportal ishtirokchilarining mas’ul xodimlari hamda ommaviy geoportalda ro‘yxatdan o‘tgan axborot tizimi foydalanuvchilari hisobini yuritadi, ommaviy geoportalga kirish va undan foydalanish jarayonlarini muvofiqlashtirib boradi.
 8. Yer uchastkasining kadastr raqami, uning joylashgan joyi (manzili) va undan foydalanish maqsadi ochiq ma’lumotlar tarkibidagi birlamchi ma’lumotlarni tashkil qiladi hamda ular ommaviy geoportal foydalanuvchilariga bepul taqdim etiladi.
 9. Ochiq ma’lumotlar uchun to‘lovlar onlayn amalga oshiriladi va to‘lov hisobi uchun Yagona billing tizimiga integratsiya qilinadi.
 10. Ochiq ma’lumotlarni davlat boshqaruvi organlari va xo‘jalik birlashmalariga taqdim etish mazkur Nizomga 2-ilovada keltirilgan sxemaga muvofiq amalga oshiriladi.
 11. Davlat boshqaruvi organlari va xo‘jalik birlashmalari ommaviy geoportal operatoriga ochiq ma’lumotlardan foydalanish uchun murojaat qiladi.
 12. Ommaviy geoportal operatori davlat boshqaruvi organlari va xo‘jalik birlashmalari so‘rovi asosida ularning ochiq ma’lumotlar va axborot resurslaridan doimiy ravishda foydalanishi uchun bir ish kunida idoralararo texnologik yo‘riqnoma va shartnomani rasmiylashtiradi.
 13. Ochiq ma’lumotlarni axborot tizimi orqali taqdim qilishda xo‘jalik birlashmalari shartnomada belgilangan muddatlarda to‘lov amalga oshirilishini ta’minlaydi.
 Ochiq ma’lumotlarni davlat boshqaruvi organlariga taqdim etish bepul amalga oshiriladi.
 14. Ommaviy geoportal operatori davlat boshqaruvi organlari va xo‘jalik birlashmalarini axborot tizimi foydalanuvchisi sifatida qabul qiladi hamda texnologik yo‘riqnomaga muvofiq ularga ochiq ma’lumotlarni taqdim etadi.
 15. Davlat boshqaruvi organlari elektron so‘rov orqali ommaviy geoportaldan o‘zining boshqa axborot tizimiga ochiq ma’lumotlarni qonunchilikda belgilangan tartibda qabul qilish huquqiga ega.
 16. Davlat boshqaruvi organlari va xo‘jalik birlashmalari tomonidan idoralararo elektron hamkorlik orqali ma’lum bo‘lgan ma’lumotlarning va shaxsga doir ma’lumotlarning ma’lumot taalluqli bo‘lgan subyektlarning yozma yoki elektron roziligisiz oshkor etilishiga hamda (yoki) uchinchi tomonga taqdim etilishiga yo‘l qo‘yilmaydi.
 17. Axborot tizimi foydalanuvchisi elektron hamkorlik doirasida olinadigan ochiq ma’lumotlarning saqlanishini va himoyasini qonunchilikda belgilangan tartibda ta’minlashi shart.
 18. Ochiq ma’lumotlarni jismoniy va yuridik shaxslarga taqdim etish mazkur Nizomga 3-ilovada keltirilgan sxemaga muvofiq amalga oshiriladi.
 19. Jismoniy va yuridik shaxslar ochiq ma’lumotlardan foydalanish uchun ommaviy geoportalda avtorizatsiyadan o‘tadi.
 20. Ommaviy geoportalda avtorizatsiyadan o‘tgan jismoniy va yuridik shaxslarga ochiq ma’lumotlar tarkibidan zarur ma’lumotlarni tanlash imkoniyati yaratiladi.
 21. Ommaviy geoportal operatori jismoniy va yuridik shaxslar so‘rovi asosida ularning ochiq ma’lumotlar va axborot resurslaridan doimiy ravishda foydalanishi uchun bir ish kunida texnologik yo‘riqnoma va shartnomani rasmiylashtiradi.
 22. Ochiq ma’lumotlar haq evaziga taqdim qilinadi.
 Ochiq ma’lumotga mos ravishda to‘lov miqdori qiymati ko‘rsatilgan xabarnoma (invoys) elektron shaklda yuboriladi.
 23. To‘lovlar yagona billing tizimi yordamida amalga oshiriladi.
 24. Ommaviy geoportalda to‘lov amalga oshirilgan ochiq ma’lumotlarni elektron formatda mazkur Nizomga 4-ilovada keltirilgan shaklda yuklab olish imkoniyati yaratiladi.
 25. Jismoniy va yuridik shaxslarga shartnoma asosida taqdim qilinadigan har bir ochiq ma’lumot uchun to‘lov Vazirlar Mahkamasining 2014-yil 10-iyuldagi 186-son qarori bilan tasdiqlangan Ko‘chmas mulk obyektlarining davlat kadastri sohasida davlat xizmatlari narxlarini belgilash tartibining 4.14-bandiga asosan bazaviy hisoblash miqdorining 5 foizi miqdorida amalga oshiriladi.
 26. Ma’lumotlarni jismoniy va yuridik shaxslarga taqdim etishdan tushgan mablag‘lar quyidagi tartibda taqsimlanadi:
 10 foizi — Kadastr agentligining budjetdan tashqari jamg‘armasiga;
 40 foizi — Kadastr agentligi axborot tizimlarining, xususan, ommaviy geoportalning uzluksiz faoliyat yuritishini, modernizatsiya qilinishi va doimiy ravishda axborot xavfsizligi siyosatiga muvofiq ishlashini ta’minlash uchun ommaviy geoportal operatorining shaxsiy hisobvarag‘iga;
 0,5 foizi — Yagona billing tizimi orqali davlat xizmatlarini ko‘rsatganlik uchun Axborot-kommunikatsiya texnologiyalarini rivojlantirish jamg‘armasining elektron hukumat va raqamli iqtisodiyotning idoralararo loyihalarini moliyalashtirish bo‘yicha maxsus hisobvarag‘iga;
 qolgan mablag‘lar — Kadastr agentligi Davlat kadastrlari palatasining bank hisobvarag‘iga o‘tkaziladi.
 27. Mazkur Nizomni qo‘llashda kelib chiqadigan nizolar qonunchilikka muvofiq hal etiladi.
 28. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining 1998-yil 7-yanvardagi 11-son qarori bilan tasdiqlangan O‘zbekiston Respublikasining Davlat suv kadastrini ishlab chiqish va yuritish tartibi to‘g‘risidagi nizom quyidagi tahrirda bayon etilsin:
 1. Davlat suv kadastri (keyingi o‘rinlarda — Davlat suv kadastri) “Suv va suvdan foydalanish to‘g‘risida”gi O‘zbekiston Respublikasi Qonuniga muvofiq suv resurslaridan oqilona foydalanishni tashkil etish, suv xo‘jaligi munosabatlarini tartibga solish, xo‘jalik faoliyatini, ekologik vaziyatni baholash maqsadida ishlab chiqiladi va yuritiladi hamda O‘zbekiston Respublikasi Davlat kadastrlari yagona tizimining tarkibiy qismi hisoblanadi.
 2. Davlat suv kadastri yagona davlat suv fondini tashkil etuvchi suv obyektlari, suv resurslari, suv rejimi, sifati va undan foydalanish haqidagi, shuningdek, suvdan foydalanuvchilar, suv iste’molchilari va suv xo‘jaligi obyektlari, suvni muhofaza qilish zonalari, sohil bo‘yi mintaqalari va sanitariya muhofazasi zonasi, ichimlik va oqova suvlar to‘g‘risidagi tartibga solingan, doimiy to‘ldirib boriladigan va zarurat bo‘lganda aniqlashtiriladigan ma’lumotlar to‘plamini ifodalaydi.
 3. Yer usti va yer osti suv obyektlari va ularning resurslari Davlat suv kadastrining obyektlari hisoblanadi.
 4. Tabiiy suv resurslarini, ulardan miqdor va sifat ko‘rsatkichlari bo‘yicha foydalanishni har tomonlama o‘rganish va baholash, suvdan foydalanish huquqini va suvdan xo‘jalik maqsadlarida foydalanishni ro‘yxatdan o‘tkazish Davlat suv kadastrining predmeti hisoblanadi.
 Suv resurslarini baholash deganda ham yil mobaynida, ham ko‘p yillar mobaynida standart gidrometrik asboblar bilan o‘lchash orqali ularni miqdor va sifat ko‘rsatkichlari bo‘yicha muntazam hisobga olish, olingan ma’lumotlarning ishonchliligi tahlili, ularni standart usullar bilan qayta ishlash va turli hududiy va vaqt birliklari bo‘yicha umumlashtirish tushuniladi.
 5. Davlat suv kadastri davlat hokimiyati organlarini, yuridik va jismoniy shaxslarni suv va suv xo‘jaligi obyektlari, suv resurslari, suv rejimi, sifati va undan foydalanish, shuningdek, suvdan foydalanuvchilar va suv iste’molchilari to‘g‘risidagi zarur ma’lumotlar bilan ta’minlash uchun mo‘ljallangan.
 6. Eng kam chiqimlar bilan zamonaviy darajada axborotlarni to‘plash, umumlashtirish, saqlash va taqdim etish texnologiyasini doimiy ravishda takomillashtirib borish yo‘li bilan suv resurslari va suv obyektlari haqida ishonchli axborotni olish va saqlash Davlat suv kadastrining asosiy vazifasi hisoblanadi.
 7. Suv obyektlari, suvdan foydalanuvchilar, suv iste’molchilari va suv xo‘jaligi obyektlarini ro‘yxatdan o‘tkazish, suv miqdori va sifatini hisobga olish, suv resurslarini va ulardan foydalanishni baholash Davlat suv kadastrining tarkibiy qismlari hisoblanadi.
 8. Quyidagilar Davlat suv kadastrini yuritishning asosiy prinsiplari hisoblanadi:
 respublikaning barcha suv obyektlarini qamrab olish;
 suv resurslarini va ulardan foydalanishni hisobga olishning yagona tizimini qo‘llash;
 boshlang‘ich kadastr axborotini qayta ishlash usulining yagonaligi;
 Davlat kadastrlari yagona tizimi talablarini hisobga olish;
 Davlat suv kadastrini yuritish bo‘yicha ishlarga markazlashtirilgan tartibda rahbarlik qilish;
 suv-kadastr axborotining ishonchliligi, ko‘rgazmaliligi va hujjatlarga asoslanganligi;
 Davlat suv kadastrini yuritish bo‘yicha ishlarning uzluksizligi;
 kadastrni yuritishning avtomatlashtirilgan geoaxborot tizimi faoliyat ko‘rsatishi;
 suv kadastrini yuritish bo‘yicha ishlarning tejamliligi;
 foydalanuvchilar doirasi cheklangan ma’lumotlarning maxfiyligi.
 9. Davlat suv kadastri respublika suv obyektlari to‘g‘risidagi axborotni qayta tiklashning to‘liq turkumini tashkil etuvchi asosiy va joriy turlarni o‘z ichiga oladi.
 10. Davlat suv kadastri Davlat kadastrlari yagona tizimining asosiy tarkibiy qismlaridan biri hisoblanadi.
 11. Belgilangan tartibda qabul qilingan suv-kadastr axboroti suv va suv xo‘jaligi munosabatlarini tartibga solishda, suvdan foydalanish va suv iste’moli bilan bog‘liq ijtimoiy, iqtisodiy va ekologik vazifalarni hal etishda majburiy yuridik kuchga egadir.
 12. Quyidagilar Davlat suv kadastrini yuritadilar:
 O‘zbekiston Respublikasi Gidrometeorologiya xizmati markazi (keyingi o‘rinlarda — O‘zgidromet) — yer usti suvlari bo‘limi bo‘yicha;
 O‘zbekiston Respublikasi Geologiya va mineral resurslar davlat qo‘mitasi (keyingi o‘rinlarda — Davlat geologiya qo‘mitasi) — yer osti suvlari bo‘limi bo‘yicha;
 O‘zbekiston Respublikasi Suv xo‘jaligi vazirligi (keyingi o‘rinlarda — Suv xo‘jaligi vazirligi) — suvdan foydalanish bo‘limi bo‘yicha;
 O‘zbekiston Respublikasi Uy-joy kommunal xizmat ko‘rsatish vazirligi — ichimlik va oqova suvlar bo‘yicha.
 13. Respublika hududida suv obyektlarini ro‘yxatdan o‘tkazish, suv resurslari, ularning rejimi, foydalanish, shuningdek, suvdan foydalanuvchilar, suv iste’molchilari va suv xo‘jaligi obyektlari to‘g‘risidagi miqdor va sifat baho ko‘rsatkichlari haqida ishonchli, zamonaviy va tejamli axborotlarni olish, tartibga solish, saqlash va ularni foydalanuvchilarga berishning texnologik jarayoni Davlat suv kadastrining mazmuni hisoblanadi.
 14. Davlat suv kadastri ma’lumotlari quyidagilarda foydalanish uchun mo‘ljallanadi:
 suvdan foydalanishni joriy va istiqbolli rejalashtirish hamda suvni muhofaza qilish tadbirlarini amalga oshirish;
 mamlakat hududida ishlab chiqarish kuchlarini joylashtirish;
 suvdan kompleks foydalanish va uni muhofaza qilish sxemalarini hamda suv xo‘jaligi balanslarini tuzish;
 suvdan foydalanish va suv iste’moli bilan bog‘liq bo‘lgan suv xo‘jaligi, transport, sanoat korxonalari hamda boshqa korxonalar va inshootlarni loyihalashtirish;
 davlat suv kadastrini yuritishning avtomatlashtirilgan geoaxborot tizimida ma’lumotlar bazasini yaratish va yuritish;
 suv xo‘jaligi obyektlarining raqamli xaritalar katalogini yaratish;
 gidrologik va gidrogeologik sharoitlar, daryolarda suv hajmi va suv sifati o‘zgarishlarini prognozlashtirish;
 suv xo‘jaligi tizimlari ishi samaradorligini oshirish tadbirlarini ishlab chiqish;
 suvni iste’mol qilish va chiqarib yuborishni, shuningdek, suv sifati ko‘rsatkichlarini normalashtirish;
 suvning zararli ta’sirining oldini olish va uni bartaraf etish tadbirlarini ishlab chiqish;
 suvdan oqilona foydalanish va uni muhofaza qilish tadbirlari o‘tkazilishi ustidan davlat nazoratini amalga oshirish;
 suvdan foydalanuvchilar o‘rtasidagi, shuningdek, suvdan foydalanuvchilar bilan boshqa manfaatdor yuridik va jismoniy shaxslar o‘rtasidagi o‘zaro munosabatlarni tartibga solish;
 suvdan foydalanish va uni muhofaza qilish bilan bog‘liq boshqa masalalarni hal etish.
 15. Davlat suv kadastri suv va suv xo‘jaligi obyektlarining quyidagi turlari to‘g‘risidagi ma’lumotlarni o‘z ichiga oladi:
 a) suv obyektlari:
 daryolar;
 turli suv tizimlarini birlashtiruvchi, oqar suvni hududiy qayta taqsimlashga yoki sug‘orishga xizmat qiluvchi kanallar;
 ko‘llar va suv omborlari;
 muzliklar;
 yer osti suvlari (havzalar, suvli gorizontlar, konlar);
 b) suv xo‘jaligi obyektlari (inshootlari):
 gidrouzellar va suv omborlari;
 suv obyektlaridan suv olishga mo‘ljallangan inshootlar (kanallar, nasos qurilmalari, foydalanish quduqlari va boshqalar);
 oqar suvni hududiy qayta taqsimlashga xizmat qiluvchi kanallar;
 foydalanilgan va shaxta suvlarini suv obyektlariga tashlash inshootlari (kollektorlar, drenaj va suv to‘planadigan kanallar, quvursimon suv chiqargichlar va boshqalar);
 foydalanilgan suvlarni tozalash inshootlari;
 v) ichimlik va oqova suvlar obyektlari:
 ichimlik suvni yetkazib berish hamda oqova suvlarni yig‘ish va oqova suvlarni tozalash inshootlariga yetkazib berishga mo‘ljallangan O‘zbekiston Respublikasi hududidagi mavjud va qurilayotgan ichimlik va oqova suv quvurlari va ularga xizmat ko‘rsatish obyektlari;
 belgilangan zulfin yoki yong‘in o‘chirish moslamasi, havo chiqaruvchi qurilma bilan birgalikda ichimlik suv quvurlari va oqova suv quvurlarining liniyali qismi, elektrokimyoviy himoya vositalari, nasos stansiyalari, suv taqsimlash inshootlari, bosimli suv minoralari, suv ta’minoti tashkilotlari balansida bo‘lgan, katta diametrlardagi quvurlar va yuqori xavfsizlikni ta’minlash zarurati bilan qo‘riqlash zonasiga ega bo‘lgan boshqa inshootlar.
 Ichimlik va oqova suv inshootlari, nasos stansiyalari va suv taqsimlash inshootlari hududi ichidagi texnologik inshoot va jihozlar ichimlik va oqova suvlar obyektlari hisoblanmaydi.
 16. Davlat suv kadastri ma’lumotlari quyidagilarga bo‘linadi:
 arxiv materiallari (daftarchalar, jadvallar, o‘zi yozadigan texnikaning lentalari va boshqalar);
 uzoq muddatli texnik manbalardagi ma’lumotlar;
 e’lon qilinadigan materiallar (suv va suv xo‘jaligi obyektlari kataloglari, har yilgi va ko‘p yillik ma’lumotlar va boshqalar).
 17. Davlat suv kadastriga doir axborot davlat hokimiyati organlariga bepul, boshqa yuridik va jismoniy shaxslarga esa belgilangan tartibda haq evaziga taqdim etiladi.
 18. Suv obyektlari turlariga hamda suvni va undan foydalanishni o‘rganish bo‘yicha vazifalar taqsimotiga muvofiq Davlat suv kadastri quyidagi bo‘limlarga bo‘linadi:
 er usti suvlari;
 yer osti suvlari;
 suvdan foydalanish;
 ichimlik va oqova suvlar.
 19. Suv obyektlari sonini va holatini hisobga olish obyektlarning hajmi, holati, o‘rganilganlik darajasi va muhimligiga qarab, geoaxborot texnologiyalardan foydalangan holda kartografiya, gidrogeologiya va geodeziya usullari bilan amalga oshiriladi.
 20. Suv obyektlari rejimini o‘rganish tegishli idoralar tomonidan tasdiqlangan hamda O‘zgidromet bilan kelishilgan standart usullar bo‘yicha standart asboblar vositasida olib boriladi.
 21. Davlat suv kadastriga tegishli tematik qatlamlar davlat kadastrlarining har bir turi bo‘yicha bazaviy kartografik asosdan foydalanib, obyekt turlari va axborot turlari (ro‘yxatdan o‘tkazishga oid, hisobga olishga oid, baholashga oid) bo‘yicha shakllantiriladi.
 22. Davlat suv kadastriga tegishli tematik qatlamlar davlat kadastrlarining xususiyatidan va obyektlarning joylashuvini aniqlash usulidan kelib chiqib, 1:5 000, 1:10 000, 1:25 000 masshtablarda shakllantiriladi hamda obyektlarning fazoviy joylashuvidagi xatolik mazkur masshtab talablarida belgilangan me’yorlardan oshmagan bo‘lishi vakolatli organlar tomonidan ta’minlanadi.
 23. Davlat suv kadastriga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 24. Davlat suv kadastriga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi.
 25. Davlat suv kadastriga tegishli tematik qatlamlarning atributiv ma’lumotlari hamda metama’lumotlari davlat tilida lotin alifbosida shakllantiriladi.
 26. Davlat suv kadastriga bazaviy kartografik asosining tematik qatlamlari hamda davlat kadastrlarining tegishli geografik axborot tizimlarini yuritish uchun zarur kartografik asoslar davlat kadastrlarini yuritish sohasidagi maxsus vakolatli organ tomonidan shakllantiriladi hamda vakolatli organlarga geoaxborot tizimi orqali integratsiya qilish yo‘li bilan real vaqt rejimida taqdim etiladi.
 27. Davlat suv kadastri ma’lumotlari respublika, viloyatlar, Qoraqalpog‘iston Respublikasi hududlari, daryo havzalari, havza irrigatsiya tizimlari bo‘yicha, yer osti suvlari bo‘limi bo‘yicha esa gidrogeologiya mintaqalari bo‘yicha ham tizimlashtiriladi va davlat suv kadastrining avtomatlashtirilgan geoaxborot tizimiga kiritiladi.
 28. Yer usti suv resurslari, ularning sifati va xo‘jalik faoliyati ta’siridagi o‘zgarishlar to‘g‘risidagi ma’lumotlar suv obyektlari va ularning maydonlari, davlat va davlatlararo ahamiyatga ega bo‘lgan daryo havzalari, havza irrigatsiya tizimlari, viloyatlar va umuman respublika bo‘yicha davlat suv kadastrining avtomatlashtirilgan geoaxborot tizimida umumlashtiriladi.
 29. Yer osti suv resurslari, ularning sifati va xo‘jalik faoliyati ta’siridagi o‘zgarishlar to‘g‘risidagi ma’lumotlar konlar, daryo havzalari va ularning maydonlari, suvli gorizontlar va yer osti suvlari havzalari, viloyatlar hamda umuman respublika bo‘yicha davlat suv kadastrining avtomatlashtirilgan geoaxborot tizimida umumlashtiriladi.
 30. Yer osti suvlari resurslarini baholash ularning yer usti suvlari bilan o‘zaro bog‘liqligini hisobga olgan holda amalga oshiriladi.
 31. Suvdan foydalanish to‘g‘risidagi ma’lumotlar davlat ahamiyatiga ega bo‘lgan daryo havzalari, havza irrigatsiya tizimlari, alohida muhim suv xo‘jaligi obyektlari, viloyatlar va umuman respublika bo‘yicha, shuningdek, suvdan foydalanish turlari va iqtisodiyot tarmoqlari bo‘yicha umumlashtiriladi.
 32. Ichimlik va oqova suvlar obyektlar va ularning maydonlari tumanlar (shaharlar), viloyatlar va respublika bo‘yicha, shuningdek, foydalanish turlari va iqtisodiyot tarmoqlari bo‘yicha umumlashtiriladi.
 33. Suvdan foydalanuvchilarni suv resurslari va ulardan foydalanish to‘g‘risidagi zarur ma’lumotlar bilan ta’minlashda tezkorlikni oshirish, shuningdek, iste’molchilarning talablarini hisobga olgan holda ma’lumotlarni qayta ishlash va umumlashtirish darajasini oshirish uchun O‘zgidromet, Davlat geologiya qo‘mitasi hamda Suv xo‘jaligi vazirligi tomonidan davlat suv kadastrining avtomatlashtirilgan geoaxborot tizimi tashkil etiladi.
 34. Davlat suv kadastrining avtomatlashtirilgan axborot tizimi O‘zgidromet, Davlat geologiya qo‘mitasi hamda Suv xo‘jaligi vazirligi tomonidan tasdiqlanadigan yagona texnik topshiriq asosida O‘zgidromet, Davlat geologiya qo‘mitasi hamda Suv xo‘jaligi vazirligining tarmoq axborot tizimlari negizida loyihalashtiriladi va tashkil etiladi.
 Davlat suv kadastrining avtomatlashtirilgan geoaxborot tizimi o‘zaro ma’lumotlar almashinuvini ta’minlaydi va Davlat kadastrlari yagona tizimiga ma’lumotlarni taqdim qilib boradi.
 35. Davlat suv kadastrini yuritish uchun yer usti suvlari, yer osti suvlari va suvdan foydalanish bo‘limlari bo‘yicha Davlat suv kadastrining idoralararo bosh markazi, Davlat suv kadastri idoralarga qarashli bosh markazlari tashkil etiladi.
 36. Davlat suv kadastri idoralararo bosh markazi funksiyasini O‘zgidrometning gidrometeorologiya ilmiy-tadqiqot instituti bajaradi.
 37. Davlat suv kadastrining idoralararo bosh markazlarining, Davlat suv kadastrining hududiy markazlari va mahalliy organlarining funksiyasi (“Yer usti suvlari”, “Yer osti suvlari”, “Suvdan foydalanish” va “Ichimlik va oqova suvlar” bo‘limlari bo‘yicha) tegishli normativ-huquqiy hujjatlar bilan belgilanadi.
 38. O‘zgidromet:
 a) Davlat geologiya qo‘mitasi hamda Suv xo‘jaligi vazirligi bilan birgalikda Davlat suv kadastrining umumiy prinsiplarini va ilmiy-metodik asoslarini, Davlat suv kadastrini yuritish, Davlat suv kadastrining avtomatlashtirilgan geoaxborot tizimini loyihalash va tashkil etish tartibini ishlab chiqadi;
 b) Davlat suv kadastrini tashkil etish va yuritishga oid barcha ishlarni muvofiqlashtiradi, yo‘naltiradi va birlashtiradi;
 v) Davlat geologiya qo‘mitasi hamda Suv xo‘jaligi vazirligi bilan birgalikda Davlat suv kadastrining idoralararo normativ-texnik hujjatlarini (shu jumladan, Davlat suv kadastrining avtomatlashtirilgan geoaxborot tizimi uchun idoralararo loyiha hujjatlarini) ishlab chiqadi;
 g) Davlat geologiya qo‘mitasi hamda Suv xo‘jaligi vazirligi tomonidan ishlab chiqiladigan Suv kadastrini yuritishga oid metodik ko‘rsatmalarni, DSK avtomatlashtirilgan geoaxborot tizimi orqali ma’lumot va xizmatlarni taqdim etish va DSKga oid boshqa normativ-texnik hujjatlarni, shuningdek, DSKning avtomatlashtirilgan geoaxborot tizimi uchun loyiha hujjatlarini kelishib oladi;
 d) Davlat geologiya qo‘mitasi hamda Suv xo‘jaligi vazirligi mutaxassislarini jalb qilgan holda yer usti suvlari va yer osti suvlari hamda ulardan foydalanish to‘g‘risidagi ma’lumotlarni yig‘ma tahlil qilishni, bog‘lashni va avtomatlashtirilgan geoaxborot tizimi orqali umumlashtirishni bajaradi hamda ma’lumot va xizmatlarni taqdim qiladi;
 e) Davlat geologiya qo‘mitasi hamda Suv xo‘jaligi vazirligi bilan birgalikda Davlat suv kadastri axborotnomasini nashr etishga tayyorlaydi;
 j) “Yer usti suvlari” bo‘limi bo‘yicha Davlat suv kadastrini ishlab chiqadi va yuritadi, shu jumladan:
 bo‘lim bo‘yicha Davlat suv kadastrini (jumladan, Davlat suv kadastrining avtomatlashtirilgan geoaxborot tizimini) yuritish tizimini ishlab chiqadi va takomillashtiradi;
 er usti suvlarining klassifikatorlarini ishlab chiqadi;
 er usti suvlari to‘g‘risidagi axborotlarni to‘plash, nazorat qilish, qayta ishlash va umumlashtirishga oid usullarni, algoritmlarni va mashinalashtirilgan dasturlarni ishlab chiqishni ta’minlaydi;
 axborotlarni kodlashtirish va saqlash usullarini ishlab chiqadi;
 bo‘lim bo‘yicha Davlat suv kadastrining avtomatlashtirilgan geoaxborot tizimi funksional va idoraviy kichik tizimlarni loyihalash, sinash, joriy etish va takomillashtirishni ta’minlaydi;
 Suv kadastri hududiy markazlari va mahalliy organlari uchun Davlat suv kadastrini yuritishga oid metodik ko‘rsatmalarni, bo‘lim bo‘yicha avtomatlashtirilgan geoaxborot tizimi orqali ma’lumot va xizmatlarni taqdim etadi va boshqa normativ-texnik hujjatlarni ishlab chiqadi;
 er usti suvlari to‘g‘risidagi ma’lumotlarni yig‘ish, nazorat qilish, qayta ishlash, saqlash va ularni foydalanuvchilar so‘roviga ko‘ra berishni tashkil etadi;
 er usti suvlari resurslarini joriy va istiqbol uchun hamda ularning xo‘jalik faoliyati ta’siridagi o‘zgarishlarini baholaydi;
 Davlat suv kadastri avtomatlashtirilgan geoaxborot tizimi orqali ma’lumot va xizmatlarni taqdim etadi;
 o‘ziga qarashli muassasalar hamda tashkilotlar tomonidan bajariladigan Davlat suv kadastrini ishlab chiqish va yuritishga oid ishlarga rahbarlik qilish, rejalashtirish va ularning bajarilishini nazorat qilishni amalga oshiradi.
 39. “Yer osti suvlari” va “Suvdan foydalanish” bo‘limlari bo‘yicha Davlat suv kadastrini yuritish uchun zarur bo‘lgan yer usti suvlari to‘g‘risidagi ma’lumotlar Davlat geologiya qo‘mitasiga hamda Suv xo‘jaligi vazirligiga davlat suv kadastrining avtomatlashtirilgan geoaxborot tizimi orqali taqdim qilinishini ta’minlaydi.
 40. Davlat geologiya qo‘mitasi “Yer osti suvlari” bo‘limi bo‘yicha Davlat kadastrini ishlab chiqadi va uni yuritadi, shu jumladan:
 bo‘lim bo‘yicha Davlat suv kadastrini (jumladan, Davlat suv kadastrining avtomatlashtirilgan geoaxborot tizimini) yuritish tizimini ishlab chiqadi va takomillashtiradi;
 yer osti suvlarining klassifikatorlarini ishlab chiqadi;
 yer osti suvlari to‘g‘risidagi axborotlarni to‘plash, nazorat qilish, qayta ishlash va umumlashtirishga oid usullarni, algoritmlarni va avtomatlashtirilgan dasturlarni ishlab chiqadi;
 axborotlarni kodlashtirish va saqlash usullarini ishlab chiqadi;
 bo‘lim bo‘yicha Davlat suv kadastrining avtomatlashtirilgan geoaxborot tizimi funksional kichik tizimlarini loyihalash, sinash, joriy etish va takomillashtirishni ta’minlaydi;
 Suv kadastri hududiy markazlari va mahalliy organlari uchun Davlat suv kadastrini yuritishga oid metodik ko‘rsatmalarni, bo‘lim bo‘yicha Suv kadastri avtomatlashtirilgan geoaxborot tizimi orqali ma’lumot va xizmatlarni taqdim etadi va boshqa normativ-texnik hujjatlarni ishlab chiqadi;
 yer osti suvlari to‘g‘risidagi ma’lumotlarni yig‘ish, nazorat qilish, qayta ishlash, saqlash va ularni foydalanuvchilar so‘roviga ko‘ra berishni amalga oshiradi;
 yer osti suvlari resurslarini joriy va istiqbol uchun hamda ularning xo‘jalik faoliyati ta’siridagi o‘zgarishlarini baholaydi;
 “Yer osti suvlari” bo‘limi bo‘yicha Davlat suv kadastri avtomatlashtirilgan geoaxborot tizimi orqali ma’lumot va xizmatlarni taqdim etadi;
 “Suvdan foydalanish” bo‘limi bo‘yicha Davlat suv kadastrini yuritish uchun zarur bo‘lgan ma’lumotlarni Suv xo‘jaligi vazirligiga taqdim etadi;
 o‘ziga qarashli muassasalar hamda tashkilotlar tomonidan bajariladigan Davlat suv kadastrini ishlab chiqish va yuritishga oid ishlarga rahbarlik qilish, rejalashtirish va ularning bajarilishini nazorat qilishni amalga oshiradi;
 doimiy ravishda suvdan foydalanuvchilar va suv iste’molchilari tomonidan taqdim etilgan ma’lumotlar va hisobotlar asosida kadastr ma’lumotlarini yillik umumlashtirish, shuningdek, ekspluatatsion quduqlar va buloqlarni kamida uch yilda bir marta gidrogeologik tadqiqotlar natijalari, monitoring tadqiqotlari natijalari bilan yangilab boradi.
 41. Davlat suv kadastrini yuritish bo‘yicha metodik ko‘rsatmalar loyihalarini, Davlat suv kadastri nashrlari maketlarini va Davlat suv kadastrining boshqa normativ-texnik hujjatlarini, shuningdek, “Yer osti suvlari” bo‘limi bo‘yicha Davlat suv kadastrining avtomatlashtirilgan geoaxborot tizimiga loyiha hujjatlarini kelishib olish uchun O‘zgidrometga taqdim etadi.
 42. “Yer usti suvlari” bo‘limi bo‘yicha Davlat suv kadastrining idoralararo qo‘shma ma’lumotlarni taqdim qilish va Davlat suv kadastrini yuritish uchun zarur bo‘lgan yer osti suvlariga oid materiallarning O‘zgidrometga berilishini ta’minlaydi.
 43. “Suvdan foydalanish” bo‘limi bo‘yicha Davlat suv kadastrini yuritish uchun zarur bo‘lgan ma’lumotlarning Suv xo‘jaligi vazirligiga berilishini ta’minlaydi.
 44. Suv xo‘jaligi vazirligi “Suvdan foydalanish” bo‘limi bo‘yicha Davlat suv kadastrini ishlab chiqadi va uni yuritadi, shu jumladan:
 Davlat suv kadastrini (jumladan, Davlat suv kadastrining avtomatlashtirilgan geoaxborot tizimini) yuritish tizimini ishlab chiqadi va takomillashtiradi;
 suvdan foydalanish to‘g‘risidagi axborotlarni nazorat qilish, qayta ishlash va umumlashtirishga oid usullar, algoritmlarni hamda avtomatlashtirilgan dasturlarni ishlab chiqishni ta’minlaydi;
 axborotlarni kodlashtirish va saqlash usullarini ishlab chiqadi;
 Davlat suv kadastrining avtomatlashtirilgan geoaxborot tizimining funksional kichik tizimlarini loyihalashni, sinashni, joriy etishni va takomillashtirishni ta’minlaydi;
 irrigatsiya tizimlarining havza boshqarmalari, magistral kanallar (tizimlar) boshqarmalari va irrigatsiya tizimlari boshqarmalari uchun Davlat suv kadastrini yuritish bo‘yicha metodik ko‘rsatmalarni, Davlat suv kadastri avtomatlashtirilgan geoaxborot tizimi orqali ma’lumot va xizmatlarni taqdim etish va Davlat suv kadastrining boshqa normativ-texnik hujjatlarini ishlab chiqadi;
 suvdan foydalanuvchilar va suv iste’molchilari, yer usti va yer osti suvlaridan foydalanish to‘g‘risidagi ma’lumotlarni yig‘ish, nazorat qilish, qayta ishlash, saqlash va berishni tashkil etadi;
 suvdan foydalanishni joriy va istiqbol uchun baholaydi hamda suv xo‘jaligi hisobot balanslarini tuzadi;
 “Suvdan foydalanish” bo‘limi bo‘yicha Davlat suv kadastri nashrlarini chiqarishga va e’lon qilishga tayyorlaydi;
 o‘ziga qarashli muassasa hamda tashkilotlar tomonidan bajariladigan Davlat suv kadastrini ishlab chiqish va yuritishga oid ishlarga rahbarlik qiladi, rejalashtiradi va ularning bajarilishini nazorat qiladi;
 Suvdan foydalanish bo‘yicha suv xo‘jaligi obyektlarini geoaxborot tizimi bazasida kadastr ma’lumotlarini yaratish va atribut ma’lumotlarini yangilash, umumlashtirish va tahlil qilishni amalga oshiradi.
 45. Davlat suv kadastrini yuritish bo‘yicha metodik ko‘rsatmalar loyihalarini, Davlat suv kadastrining avtomatlashtirilgan geoaxborot tizimi orqali ma’lumot va xizmatlarni taqdim etish va Davlat suv kadastrining boshqa normativ-texnik hujjatlarini, shuningdek, “Suvdan foydalanish” bo‘limi bo‘yicha Davlat suv kadastrining avtomatlashtirilgan geoaxborot tizimiga oid loyiha hujjatlarini kelishib olish uchun O‘zgidrometga taqdim etadi.
 46. “Yer usti suvlari” bo‘limi bo‘yicha Davlat suv kadastrining avtomatlashtirilgan geoaxborot tizimi orqali Davlat suv kadastrini yuritish uchun zarur bo‘lgan suvdan foydalanishga oid materiallarning O‘zgidrometga berilishini ta’minlaydi.
 47. “Yer osti suvlari” bo‘limi bo‘yicha Davlat suv kadastrini yuritish uchun zarur bo‘lgan ma’lumotlar Davlat suv kadastrining avtomatlashtirilgan geoaxborot tizimi orqali Davlat geologiya qo‘mitasiga berilishini ta’minlaydi.
 48. O‘zbekiston Respublikasi Uy-joy kommunal xizmat ko‘rsatish vazirligi “Ichimlik va oqova suvlar” bo‘limi bo‘yicha Davlat suv kadastrini ishlab chiqadi va uni yuritadi, shu jumladan:
 Davlat suv kadastrini (jumladan, Davlat suv kadastrining avtomatlashtirilgan geoaxborot tizimini) yuritish tizimini ishlab chiqadi va takomillashtiradi;
 ichimlik va oqova suvlar to‘g‘risidagi axborotlarni nazorat qilish, qayta ishlash va umumlashtirishga oid usullar, algoritmlarni hamda avtomatlashtirilgan dasturlarni ishlab chiqishni ta’minlaydi;
 axborotlarni kodlashtirish va saqlash usullarini ishlab chiqadi;
 Davlat suv kadastrining avtomatlashtirilgan geoaxborot tizimining funksional kichik tizimlarini loyihalashni, sinashni, joriy etishni va takomillashtirishni ta’minlaydi;
 tizim tashkilotlari uchun Davlat suv kadastrini yuritish bo‘yicha metodik ko‘rsatmalarni va Davlat suv kadastrining boshqa normativ-texnik hujjatlarini ishlab chiqadi;
 Davlat suv kadastrini yuritishda “Ichimlik va oqova suvlar” bo‘limi ma’lumotlari yagona metodika asosida yaratilishi va yuritilishini ta’minlaydi;
 “Ichimlik va oqova suvlari” bo‘limi ma’lumotlarini yig‘ish, nazorat qilish, qayta ishlash, saqlash va berishni tashkil etadi;
 o‘ziga qarashli muassasa hamda tashkilotlar tomonidan bajariladigan Davlat suv kadastrini ishlab chiqish va yuritishga oid ishlarga rahbarlik qilish, rejalashtirish va ularning bajarilishini nazorat qilishni amalga oshiradi.
 49. Davlat suv kadastrini yuritish bo‘yicha metodik ko‘rsatmalar loyihalarini, Davlat suv kadastrining avtomatlashtirilgan geoaxborot tizimi orqali ma’lumot va xizmatlarni taqdim etish va Davlat suv kadastrining boshqa normativ-texnik hujjatlarini, shuningdek, “Ichimlik va oqova suvlar” bo‘limi bo‘yicha Davlat suv kadastrining avtomatlashtirilgan geoaxborot tizimiga oid loyiha hujjatlarini kelishib olish uchun O‘zgidrometga taqdim etadi.
 50. Davlat suv kadastri yaxlitligini ta’minlash bo‘yicha Davlat suv kadastrini yurituvchi vakolatli organlar bilan o‘zaro hamkorlikni ta’minlaydi.
 Davlat suv kadastrini umumlashtiruvchi vakolatli organga “Ichimlik va oqova suvlar” bo‘limi ma’lumotlarini taqdim qiladi.
 51. Davlat suv kadastrining DKYaTga taqdim etilgan ma’lumotlarning ishonchliligi uchun vakolatli organlar qonunchilik hujjatlarida belgilangan tartibda javob beradilar.
 52. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar”.
 2. Vazirlar Mahkamasining 1999-yil 16-noyabrdagi 499-son qarori bilan tasdiqlangan Gidrotexnika inshootlarining kadastrini yuritish tartibida:
 a) 1-band quyidagi tahrirda bayon etilsin:
 “1. O‘zbekiston Respublikasi Gidrotexnika inshootlari kadastri “Davlat kadastrlari to‘g‘risida”gi va “Gidrotexnika inshootlarining xavfsizligi to‘g‘risida”gi O‘zbekiston Respublikasi qonunlariga muvofiq inshootlarning texnik holatini hisobga olish va baholash, ularning bexatar ishlashini ta’minlash maqsadida yuritiladi”;
 b) 12-band quyidagi tahrirda bayon etilsin:
 “12. Gidrotexnika inshootlari kadastrining mazmun bo‘yicha aniq gidrotexnika inshootining (to‘g‘onlar (plotinalar), gidroelektr stansiyalar binolari, suv tashlash, suv bo‘shatish, suv o‘tkazish va suv chiqarish inshootlari, tunnellar, kanallar, nasos stansiyalari, suv omborlari qirg‘oqlarini, daryolar va kanallar o‘zanlarining qirg‘oqlari va tubini toshqin hamda yemirilishlardan muhofaza qilish uchun mo‘ljallangan inshootlar, sanoat va qishloq xo‘jaligi tashkilotlarining suyuq chiqindilar saqlanadigan joylarini o‘rab turuvchi inshootlar (ko‘tarmalar)), muhofaza zonalari turiga nisbatan qo‘llaniladigan shakllari O‘zbekiston Respublikasi Suv xo‘jaligi vazirligi, “Issiqlik elektr stansiyalari” AJ, “O‘zbekgidroenergo” AJ bilan kelishgan holda “Davsuvxo‘jaliknazorat” davlat inspeksiyasi tomonidan tasdiqlanadi”;
 v) quyidagi mazmundagi IV — VI bob bilan to‘ldirilsin:
 16. Gidrotexnika inshootlari kadastriga tegishli tematik qatlamlar davlat kadastrlarining har bir turi bo‘yicha bazaviy kartografik asosdan foydalanib, obyekt turlari va axborot turlari (ro‘yxatdan o‘tkazishga oid, hisobga olishga oid, baholashga oid) bo‘yicha shakllantiriladi.
 17. Gidrotexnika inshootlari kadastriga tegishli tematik qatlamlar davlat kadastrlarining xususiyatidan va obyektlarning joylashuvini aniqlash usulidan kelib chiqib, 1:5 000, 1:10 000, 1:25 000 masshtablarda shakllantiriladi hamda obyektlarning fazoviy joylashuvidagi xatolik mazkur masshtab talablarida belgilangan me’yorlaridan oshmagan bo‘lishi vakolatli organlar tomonidan ta’minlanadi.
 18. Gidrotexnika inshootlari kadastriga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 19. Gidrotexnika inshootlari kadastriga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi.
 20. Gidrotexnika inshootlari kadastriga tegishli tematik qatlamlarning atributiv ma’lumotlari hamda metama’lumotlari davlat tilida lotin alifbosida shakllantiriladi.
 21. Gidrotexnika inshootlari kadastri geoaxborot tizimi orqali yuritiladi. Gidrotexnika inshootlari kadastri geoaxborot tizimi mazkur davlat kadastrini yuritishga mas’ul vazirlik va idoralar tomonidan birgalikda yaratiladi.
 22. Gidrotexnika inshootlari kadastriga bazaviy kartografik asosining tematik qatlamlari hamda davlat kadastrlarining tegishli geografik axborot tizimlarini yuritish uchun zarur kartografik asoslar davlat kadastrlarini yuritish sohasidagi maxsus vakolatli organ tomonidan shakllantiriladi hamda vakolatli organlarga geoaxborot tizimi orqali integratsiya qilish yo‘li bilan real vaqt rejimida taqdim etiladi.
 23. Gidrotexnika inshootlari kadastri obyektlari ma’lumotlarini umumlashtirish va muvofiqlashtirish Suv xo‘jaligi vazirligi tomonidan amalga oshiriladi.
 24. Gidrotexnika inshootlari kadastri ma’lumotlari geografik axborot tizimi orqali:
 davlat boshqaruvi organlari hamda boshqa vakolatli organlarga — axborot resurslariga tizimli (doimiy) ravishda foydalanishga idoralararo texnologik yo‘riqnomalar asosida ruxsat berish yo‘li bilan amalga oshiriladi;
 yuridik va jismoniy shaxslarga — so‘rov asosida maxsus vakolatli organ tomonidan belgilanadigan to‘lov evaziga taqdim etiladi.
 25. Gidrotexnika inshootlari kadastrining foydalanishi cheklangan ma’lumotlar qonunchilik hujjatlarida belgilangan tartibda taqdim etiladi.
 26. Gidrotexnika inshootlari kadastrining DKYaTga taqdim etilgan ma’lumotlarning ishonchliligi uchun vakolatli organlar qonunchilik hujjatlarida belgilangan tartibda javob beradi.
 27. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar”.
 3. Vazirlar Mahkamasining “Ayrim davlat kadastrlarini yuritish tartibi to‘g‘risidagi nizomlarni tasdiqlash haqida” 2005-yil 30-iyundagi 152-son qarorida:
 a) 2-ilovada:
 2-band quyidagi tahrirda bayon etilsin:
 “2. TYDK — bu temir yo‘l obyektlari, ularning geografik joylashuvi, erni, ularning chegaralari, muhofaza zonalari, huquqiy maqomi, miqdor va sifat tavsiflari va iqtisodiy baholash to‘g‘risidagi yangilanib turiladigan ishonchli axborot tizimi”;
 4-band quyidagi tahrirda bayon etilsin:
 “4. Mavjud bo‘lgan va foydalanishga qabul qilingan temir yo‘llar, ajratilgan mintaqa, muhofaza zonalari, stansiyalar hamda O‘zbekiston Respublikasi hududida joylashgan temir yo‘llarning boshqa obyektlari TYDK obyektlari hisoblanadi”;
 5-banddagi “davlat-aksiyadorlik kompaniyasi” so‘zlari “aksiyadorlik jamiyati” so‘zlari bilan almashtirilsin;
 6-banddagi “davlat-aksiyadorlik kompaniyasini” so‘zlari “aksiyadorlik jamiyatini” so‘zlari bilan almashtirilsin;
 7-bandning uchinchi xatboshisidagi “makon” so‘zi “fazoviy” so‘zi bilan almashtirilsin;
 12-band quyidagi tahrirda bayon etilsin:
 “12. TYDKni yuritish geoaxborot tizimi orqali amalga oshiriladi”;
 quyidagi mazmundagi 121-band bilan to‘ldirilsin:
 “121. TYDKni yuritish uchun “O‘zbekiston temir yo‘llari” aksiyadorlik jamiyati TYDK geoaxborot tizimini yaratadi”;
 13-band quyidagi tahrirda bayon etilsin:
 “13. Temir yo‘l obyektlari to‘g‘risidagi tizimlashtirilgan kadastr axboroti DKYaTga geoaxborot tizimi orqali integratsiya qilish yo‘li bilan real vaqt rejimida taqdim qilib boriladi”;
 quyidagi mazmundagi 131 va 132-xatboshilar bilan to‘ldirilsin:
 “131. TYDKga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 132. TYDKga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi”;
 14-banddagi “davlat-aksiyadorlik kompaniyasi” so‘zlari “aksiyadorlik jamiyati” so‘zlari bilan almashtirilsin;
 15-band quyidagi tahrirda bayon etilsin:
 “15. TYDKni yuritish “O‘zbekiston temir yo‘llari” aksiyadorlik jamiyatining quyidagi tarkibiy bo‘linmalari:
 “O‘zbekiston temir yo‘llari” aksiyadorlik jamiyatining Strategik rivojlanish boshqarmasining temir yo‘llar davlat kadastri bo‘limi;
 temir yo‘l korxonalarining kadastr bo‘linmalari tomonidan amalga oshiriladi.
 TYDKni yuritish bo‘yicha ishlarga umumiy rahbarlik qilishni “O‘zbekiston temir yo‘llari” aksiyadorlik jamiyatining bosh menejeri — bosh muhandisi amalga oshiradi.
 TYDKni yuritishni metodik ta’minlashni “O‘zbekiston temir yo‘llari” aksiyadorlik jamiyati amalga oshiradi”;
 17-band quyidagi tahrirda bayon etilsin:
 “17. Temir yo‘llar davlat kadastri bo‘limi:
 temir yo‘llar davlat kadastrining avtomatlashtirilgan geoaxborot tizimi joriy etilishi va mavjud bo‘lishini ta’minlaydi;
 ma’lumotlar bazasi tuzilmasini ishlab chiqadi, uni temir yo‘l korxonalariga beradi, ma’lumotlar bazasi to‘g‘ri to‘ldirilishi ustidan nazorat qiladi;
 korxonalarning kadastr bilan ishlaydigan xodimlarini temir yo‘llar davlat kadastrining avtomatlashtirilgan geoaxborot tizimi bilan ishlashga o‘qitishni tashkil etadi;
 korxonalar tomonidan taqdim etilgan kadastr axborotini tizimlashtiradi va uni temir yo‘llar davlat kadastrining avtomatlashtirilgan geoaxborot tizimiga kiritadi;
 temir yo‘llarning yangi obyektlari to‘g‘risidagi hisobga olish va baholash ma’lumotlari to‘planishi ustidan nazorat qiladi;
 kadastr axborotlari DKYaTga tezkor berilishini amalga oshiradi;
 har yili belgilangan tartibda DKYaTga “O‘zbekiston temir yo‘llari” aksiyadorlik jamiyatining temir yo‘l obyektlarining holati va ulardan foydalanish to‘g‘risida hisobot taqdim etadi”;
 18-bandning uchinchi xatboshisidagi “axborot tizimiga” so‘zlari “geoaxborot tizimiga” so‘zlari bilan almashtirilsin;
 19-band quyidagi tahrirda bayon etilsin:
 “19. “O‘zbekiston temir yo‘llari” aksiyadorlik jamiyati tizimidan tashqarida mavjud bo‘lgan temir yo‘l obyektlarining egalari (foydalanuvchilar) “O‘zbekiston temir yo‘llari” aksiyadorlik jamiyatining kadastr xizmatiga kadastr obyektlarining geografik joylashuvi, huquqiy maqomi, miqdor tavsiflari va baholanishi, shuningdek, ular holatining joriy o‘zgarishlari to‘g‘risidagi axborotni taqdim etishi shart”;
 22-band quyidagi tahrirda bayon etilsin:
 “22. Temir yo‘l obyektlarining barcha turlari birlamchi ro‘yxatga olinishi kerak. Bunda asosiy ko‘rsatkichlar qayd etiladi.
 Asosiy ko‘rsatkichlarning tarkibi O‘zbekiston Respublikasi Davlat soliq qo‘mitasi huzuridagi Kadastr agentligi bilan kelishuv bo‘yicha “O‘zbekiston temir yo‘llari” aksiyadorlik jamiyati tomonidan tasdiqlanadigan tegishli normativ hujjatlar bilan belgilanadi. Ro‘yxat natijalari bo‘yicha har bir obyektga pasport tuziladi”;
 24-bandning ikkinchi xatboshisi quyidagi tahrirda bayon etilsin:
 “Temir yo‘l obyektlarining miqdor va sifat tavsiflarini hisobga olish uchun O‘zbekiston Respublikasi Davlat soliq qo‘mitasi huzuridagi Kadastr agentligi bilan kelishuv bo‘yicha “O‘zbekiston temir yo‘llari” aksiyadorlik jamiyati tomonidan texnik parametrlar va kadastr axborotlarini taqdim etish formatlari ishlab chiqiladi”;
 26-banddagi “davlat-aksiyadorlik kompaniyasining” so‘zlari “aksiyadorlik jamiyatining” so‘zlari bilan almashtirilsin;
 Nizomga ilovaning matni quyidagi tahrirda bayon etilsin:
 b) 3-ilovada:
 2-banddagi “jug‘rofiy holati” so‘zlari “geografik joylashuvi, erni, ularning chegaralari, muhofaza zonalari” so‘zlari bilan almashtirilsin;
 4-band quyidagi mazmundagi xatboshilar bilan to‘ldirilsin:
 “EBQDK quyidagi toifalarga bo‘linadi:
 1-toifa. Magistral yetkazib berish quvurlari va gaz tizimi obyektlari;
 2-toifa. Uglevodorod xomashyosini qazib chiqarish va qayta ishlash uchun foydalaniladigan kon quvurlari;
 3-toifa. Gaz taqsimlash quvurlari (maishiy va ulgurji istemolchilar)”;
 5-band quyidagi tahrirda bayon etilsin:
 “5. Energetika vazirligi EBQDKni yuritish bo‘yicha vakolatli organ hamda EBQDKga kiruvchi 3 ta toifadagi obyektlarni yaratish va yuritish bo‘yicha “O‘zbekneftgaz” aksiyadorlik jamiyati, “O‘ztransgaz” aksiyadorlik jamiyati, “Hududgazta’minot” aksiyadorlik jamiyatlari vakolatli organlar hisoblanadi”;
 6-banddagi “O‘zbekneftgaz” milliy-xolding kompaniyasini,” so‘zlari “Energetika vazirligini” so‘zlari bilan almashtirilsin;
 7-bandning uchinchi xatboshisidagi “makon” so‘zi “fazoviy” so‘zi bilan almashtirilsin;
 12-band o‘z kuchini yo‘qotgan deb hisoblansin;
 13-band quyidagi tahrirda bayon etilsin:
 “13. Etkazib berish quvurlari obyektlari to‘g‘risidagi tizimlashtirilgan kadastr axboroti DKYaTga geoaxborot tizimi orqali integratsiya qilish yo‘li bilan real vaqt rejimida taqdim qilib boriladi.
 Davlat siri hisoblangan davlat kadastrlariga doir axborotdan foydalanish qonunchilik hujjatlariga muvofiq taqdim qilinadi”;
 quyidagi mazmundagi 131 va 132-bandlar bilan to‘ldirilsin:
 “131. EBKDKga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 132. EBKDKga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi”;
 14-band quyidagi tahrirda bayon etilsin:
 “14. EBQDKni yaratish va yuritish ishlarini moliyalashtirish Energetika vazirligi, “O‘zbekneftgaz” aksiyadorlik jamiyati, “O‘ztransgaz” aksiyadorlik jamiyati, “Hududgazta’minot” aksiyadorlik jamiyati mablag‘lari hisobidan amalga oshiriladi”;
 15-band quyidagi tahrirda bayon etilsin:
 “15. EBQDKni yuritish Energetika vazirligining quyidagi tarkibiy bo‘linmalari:
 “O‘zbekneftgaz” aksiyadorlik jamiyati;
 “O‘ztransgaz” aksiyadorlik jamiyati;
 “Hududgazta’minot” aksiyadorlik jamiyati tomonidan amalga oshiriladi.
 EBQDKni yuritish ishlariga umumiy rahbarlik qilish Energetika vazirligi tomonidan geoaxborot tizimi orqali amalga oshiriladi”;
 17, 18 va 19-bandlar quyidagi tahrirda bayon etilsin:
 “17. Hisobga olish va baholash kadastr axborotlarini shakllantirish yetkazib berish quvurlari bo‘yicha ma’lumotlar banki tashkil etilgan holda Energetika vazirligi va EBQDKning tegishli bo‘limiga qarab, “O‘zbekneftgaz” aksiyadorlik jamiyati, “O‘ztransgaz” aksiyadorlik jamiyati va “Hududgazta’minot” aksiyadorlik jamiyatlari tomonidan amalga oshiriladi.
 18. Energetika vazirligi va uning tizim tashkilotlarining yetkazib berish quvurlari obyektlariga quruvchi, foydalanuvchi, rekonstruksiya qiluvchi va ta’mirlovchi bo‘linmalari bir oy mobaynida ma’lumotlar bazasiga yetkazib berish quvurlari obyektlarining miqdor va sifat o‘zgarishlari, holati va ulardan foydalanish to‘g‘risidagi axborotni kiritishlari shart.
 19. EBQDK xizmati:
 yetkazib berish quvurlari davlat kadastrining avtomatlashtirilgan geoaxborot tizimi joriy etilishi va mavjud bo‘lishini ta’minlaydi;
 ma’lumotlar bazasi tuzilmasini ishlab chiqadi, uni neft-gaz-transport korxonalariga beradi, ma’lumotlar bazasi to‘g‘ri to‘ldirilishi ustidan nazorat qiladi;
 xodimlarni yetkazib berish quvurlari davlat kadastrining avtomatlashtirilgan geoaxborot tizimi bilan ishlashga o‘qitishni tashkil etadi;
 korxonalar tomonidan taqdim etilgan kadastr axborotlarini tizimlashtiradi va ularni yetkazib berish quvurlari davlat kadastrining avtomatlashtirilgan geoaxborot tizimiga kiritadi;
 yetkazib berish quvurlarining yangi obyektlari to‘g‘risidagi hisobga olish va baholash ma’lumotlari to‘planishi ustidan nazorat qiladi;
 shakllantirilayotgan kadastr ma’lumotlari sifati ustidan nazorat olib boradi, uning ishonchliligi va o‘z vaqtida EBQDK avtomatlashtirilgan geoaxborot tizimiga kiritilishi uchun javobgar bo‘ladi;
 kadastr axborotlarining xilma xilligi va sifatiga talabni muntazam o‘rganadi, kadastrni yuritish texnologiyasi takomillashtirilishini ta’minlaydi;
 kadastr axborotlari DKYaTga tezkor berilishini amalga oshiradi;
 EBQDK yuritish ishlarini metodik ta’minlashni aksiyadorlik jamiyatlarining EBQDK bo‘limlari bilan birgalikda amalga oshiradi”;
 21 va 22-bandlar quyidagi tahrirda bayon etilsin:
 “21. Energetika vazirligi:
 umuman tarmoq bo‘yicha EBQDKni yuritish bo‘yicha Energetika vazirligining tarkibiy bo‘linmalari ishini muvofiqlashtiradi;
 har yili belgilangan tartibda O‘zbekiston Respublikasi Davlat soliq qo‘mitasi huzuridagi Kadastr agentligiga ularni DKYaTga kiritish uchun yetkazib berish quvurlari obyektlarining holati va ulardan foydalanish to‘g‘risida hisobot taqdim etadi.
 22. Energetika vazirligi tizimidan tashqarida mavjud bo‘lgan yetkazib berish quvurlari obyektlarining egalari (foydalanuvchilar) Energetika vazirligining kadastr yuritish yuklatilgan tizim tashkilotlariga kadastr obyektlarining geografik joylashuvi, huquqiy maqomi, miqdor tavsiflari va baholanishi, shuningdek, ular holatining joriy o‘zgarishlari to‘g‘risidagi axborotni taqdim etishi shart”;
 25-band quyidagi tahrirda bayon etilsin:
 “25. Etkazib berish quvurlari obyektlarining barcha turlari birlamchi ro‘yxatga olinishi kerak. Bunda asosiy ko‘rsatkichlar qayd etiladi. Asosiy ko‘rsatkichlarning tarkibi O‘zbekiston Respublikasi Davlat soliq qo‘mitasi huzuridagi Kadastr agentligi bilan kelishuv bo‘yicha Energetika vazirligi tomonidan tasdiqlanadigan tegishli normativ-huquqiy hujjatlar bilan belgilanadi. Ro‘yxat natijalari bo‘yicha har bir obyektga pasport tuziladi”;
 27-band quyidagi tahrirda bayon etilsin:
 “27. Etkazib berish quvurlari obyektlarining miqdor va sifat tavsiflari hisobga qo‘yilishi ularning iqtisodiy, texnologik va ekologik belgilar bo‘yicha tasniflanishini o‘z ichiga oladi, ularning tarkibi Vazirlar Mahkamasi tomonidan yetkazib berish quvurlari davlat kadastrini yuritish bo‘yicha normativ-huquqiy hujjatlar bilan belgilanadi.
 Etkazib berish quvurlari obyektlarining miqdor va sifat tavsiflarini hisobga olish uchun O‘zbekiston Respublikasi Davlat soliq qo‘mitasi huzuridagi Kadastr agentligi bilan kelishuv bo‘yicha Energetika vazirligi tomonidan texnik parametrlar va kadastr axborotini taqdim etish formatlari ishlab chiqiladi.
 Hujjatlar bilan rasmiylashtirilgan va belgilangan tartibda tasdiqlangan hisobga olish axboroti korxonaning kadastr daftariga yoziladi va EBQDK avtomatlashtirilgan geoaxborot tizimiga kiritiladi”;
 29-band quyidagi tahrirda bayon etilsin:
 “29. Etkazib berish quvurlari obyektlari to‘g‘risidagi kadastr axborotlarining ishonchliligi uchun neft-gaz-transport korxonalarining mansabdor shaxslari va Energetika vazirligi tizimidagi EBQDKni yuritish yuklangan tizim tashkiloti javob beradi”;
 Nizomga ilovaning matni quyidagi tahrirda bayon etilsin:
 v) 4-ilovada:
 2 va 3-bandlar quyidagi tahrirda bayon etilsin:
 “2. AODK — bu aloqa obyektlari, ularning geografik joylashuvi, huquqiy maqomi, muhofaza zonalari, miqdor va sifat tavsiflari hamda iqtisodiy bahosi to‘g‘risidagi yangilab boriladigan ishonchli ma’lumotlar tizimidir.
 3. AODK DKYaTning tarkibiy qismi hisoblanadi va O‘zbekiston Respublikasining barcha hududidagi aloqa obyektlarini tabiiy, xo‘jalik obyekti yoki boshqa obyekt muayyan turining geografik joylashuvi, huquqiy maqomi, miqdor, sifat tavsiflari va bahosi to‘g‘risidagi yangilanib turiladigan ma’lumotlar va hujjatlar tizimidan iborat bo‘ladi”;
 7-bandning uchinchi xatboshisidagi “makon” so‘zi “fazoviy” so‘zi bilan almashtirilsin;
 quyidagi mazmundagi 71 va 72-bandlar bilan to‘ldirilsin:
 “71. AODKga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 72. AODKga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi”;
 12-banddagi “qog‘oz va (yoki) elektron manbalarda” so‘zlari “geoaxborot tizimi orqali” so‘zlari bilan almashtirilsin;
 quyidagi mazmundagi 121-band bilan to‘ldirilsin:
 “121. AODKni yuritishga mas’ul vazirlik va idora AODK geoaxborot tizimini yaratadi”;
 13-band quyidagi tahrirda bayon etilsin:
 “13. Aloqa obyektlari to‘g‘risidagi tizimlashtirilgan ochiq tematik qatlamlar DKYaTga geoaxborot tizimi orqali integratsiya qilish yo‘li bilan real vaqt rejimida taqdim qilib boriladi.
 Ma’lumotlar elektron-raqamli bazalarining texnik parametrlari (klassifikatorlar, shartli belgilar va boshqalar) O‘zbekiston Respublikasi Davlat soliq qo‘mitasi huzuridagi Kadastr agentligi bilan kelishilishi kerak.
 Davlat siri hisoblangan davlat kadastrlariga doir axborotdan foydalanish qonunchilik hujjatlariga muvofiq taqdim qilinadi”;
 26-bandning uchinchi xatboshisi “korxonaning kadastr daftariga yoziladi va” so‘zlaridan keyin “AODKning” so‘zi bilan to‘ldirilsin;
 28-band “va ularning DKYaTga” so‘zlaridan keyin “geoaxborot tizimi orqali” so‘zlari bilan to‘ldirilsin;
 g) 5-ilovada:
 2-band “jug‘rofiy holati, huquqiy maqomi,” so‘zlaridan keyin “muhofaza zonalari,” so‘zlari bilan to‘ldirilsin;
 5-banddagi “O‘zbekenergo” davlat-aksiyadorlik kompaniyasi” so‘zlari “Energetika vazirligi” so‘zlari bilan almashtirilsin;
 7-bandning uchinchi xatboshisidagi “makon” so‘zi “fazoviy” so‘zi bilan almashtirilsin;
 quyidagi mazmundagi 71 va 72-bandlar bilan to‘ldirilsin:
 “71. EODKga tegishli tematik qatlamlarning matematik asosi bazaviy kartografik asosning matematik asosiga muvofiq bo‘lishi lozim hamda taqdim etilayotgan ma’lumotlar 1984-yilgi koordinatalar butunjahon geodeziya tizimida (WGS-84) bo‘lishi zarur.
 72. EODKga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) o‘zaro bog‘liqligi va yondoshligi ularning fazoviy joylashuvini inobatga olgan holda tasvirlanadi”;
 12-banddagi “qog‘oz va (yoki) elektron manbalarda” so‘zlari “geoaxborot tizimi orqali” so‘zlari bilan almashtirilsin;
 13, 14 va 15-bandlar quyidagi tahrirda bayon etilsin:
 “13. Energetika obyektlari to‘g‘risidagi tizimlashtirilgan kadastr axboroti DKYaTga geoaxborot tizimi orqali integratsiya qilish yo‘li bilan real vaqt rejimida taqdim qilib boriladi.
 14. EODKni yaratish va yuritish ishlarini moliyalashtirish Energetika vazirligi, “Issiqlik elektr stansiyalari”, “O‘zbekgidroenergo” va “Hududiy elektr tarmoqlari” aksiyadorlik jamiyatlari mablag‘lari hisobiga amalga oshiriladi.
 15. EODKni yuritish Energetika vazirligining quyidagi tarkibiy bo‘linmalari:
 “Issiqlik elektr stansiyalari”, “O‘zbekgidroenergo” va “Hududiy elektr tarmoqlari” aksiyadorlik jamiyatlari EODKni yaratish bo‘yicha bo‘linmalari tomonidan amalga oshiriladi.
 EODKni yuritish bo‘yicha ishlarga umumiy rahbarlik qilish Energetika vazirligi tomonidan amalga oshiradi.
 EODKni yuritishni metodik ta’minlashni Energetika vazirligi “Issiqlik elektr stansiyalari”, “O‘zbekgidroenergo” va “Hududiy elektr tarmoqlari” aksiyadorlik jamiyatlari bilan birgalikda amalga oshiradi”;
 17, 18 va 19-bandlar quyidagi tahrirda bayon etilsin:
 “17. Energetika vazirligi “Issiqlik elektr stansiyalari”, “O‘zbekgidroenergo” va “Hududiy elektr tarmoqlari” aksiyadorlik jamiyatlari bilan birgalikda:
 energetika obyektlari davlat kadastrining avtomatlashtirilgan axborot tizimi EODK Geografik axborot tizimi (keyingi o‘rinlarda — GAT) joriy etilishini va faoliyat ko‘rsatishini ta’minlaydi;
 ma’lumotlar bazasi tuzilmasini ishlab chiqadi, uni energetika korxonalariga berishni amalga oshiradi, ma’lumotlar bazasi to‘ldirilishining to‘g‘riligini nazorat qiladi;
 EOKX kadastr xodimlarini EODK GAT bilan ishlashga o‘qitishni tashkil qiladi;
 EOKXga taqdim etilgan kadastr axborotlarini tizimlashtirishni va ularni EODK GATga kiritishni amalga oshiradi;
 yangi energetika obyektlari to‘g‘risidagi hisobga olish va baholash axborotlari to‘planishini nazorat qiladi;
 kadastr axbo